'शांति भूषण सीडी में की गई थी छेड़छाड़'  
शांति भूषण, मुलायम सिंह और अमर सिंह के बीच कथित बातचीत की विवादास्पद सीडी की फॉरेंसिक जांच दर्शाती है कि उसके साथ छेड़छाड़ की गई थी।
टीम अन्ना के सदस्य शांति भूषण, सपा प्रमुख मुलायम सिंह और राज्यसभा सांसद अमर सिंह के बीच कथित बातचीत की विवादास्पद सीडी की फॉरेंसिक जांच दर्शाती है कि उसके साथ छेड़छाड़ की गई थी। यह इस तरह की दो अन्य जांच के निष्कर्ष के विरोधाभासी है।  सेंट्रल फॉरेंसिक साइंस लैबोरेटरी (सीएफएसएल) ने कहा है कि सीडी में जो रिकॉर्डिंग है वह मूल नहीं है और रिकॉर्डिंग के बाद संपादित संस्करण है।  यह सीडी एक अग्रणी दैनिक के कार्यालय में किसी अज्ञात व्यक्ति ने 13 अप्रैल को भेजी थी।  सीडी के प्रसार में आने के बाद शांति भूषण ने दिल्ली पुलिस के समक्ष 14 अप्रैल को शिकायत दर्ज कराई थी। उन्होंने आरोप लगाया था कि यह मनगढ़ंत है और मुलायम और सिंह के साथ किसी भी बातचीत का खंडन किया था।  दिल्ली पुलिस ने सीडी की जांच सीएफएसएल दिल्ली और सीएफएसएल चंडीगढ़ में कराई। इसके अलावा संचार एवं सूचना प्रौद्योगिकी मंत्रालय के तहत सीईआरटी-इन विभाग में भी सीडी की जांच कराई गई। सीडी का विश्लेषण करने के बाद उन्होंने अलग-अलग राय दी।  सीएफएसएल, दिल्ली की रिपोर्ट दिल्ली पुलिस को 20 अप्रैल को मिली। उसमें कहा गया कि सीडी में जो बातचीत रिकॉर्ड की गई है उसके साथ छेड़छाड़ नहीं की गई है।